Beseerde boer in varkhok aangetrefSakkie Bell (Foto: Sakkie Bell, Facebook) Sakkie Bell (67) is Sondag met beserings aan sy kop, gesig en lyf in ’n varkhok op sy plaas in die Bethlehem-distrik in die Vrystaat aangetref. Sy hande was met draad agter sy rug vasgebind. Twee aanvallers het Bell vroeër die oggend op sy plaas, Fairview, oorval. AO Mmako Mophiring, polisiewoordvoerder, sê Bell se verloofde, Marie du Plessis (66), en haar broer, Fanie Pretorius, is omstreeks 09:30 winkel toe. Bell het alleen op die plaas agtergebly. “Toe Du Plessis en haar broer omstreeks 11:00 terugkeer huis toe, het hulle opgemerk dat die huis se deur oop is,” sê Mophiring. “Hulle is by die huis in en het na Bell geroep, maar geen antwoord gekry nie. Hy was ook nie in die huis nie. Du Plessis het gesien haar klerekas se deur staan oop.” Du Plessis het onraad vermoed toe sy ammunisie op die grond gekry en ook opgemerk het dat die kluis – waarin vuurwapens gehou word – oop is. ’n Geweer en ’n pistool is uit die kluis gesteel. Du Plessis het die plaaslike buurtwag ontbied wat help soek het na Bell. Hy is toe in die varkhok aangetref. “Bell is na ’n hospitaal op die dorp geneem vir verdere mediese behandeling.” Bell se motor, huissleutels, skoene en selfoon is ook gebuit. ’n Saak van huisroof is aanhangig gemaak en nog niemand is in verband met die voorval in hegtenis geneem nie. “Enigiemand met meer inligting wat tot die verdagtes se inhegtenisneming kan lei, kan die polisie in Bethlehem by 058 307 5700 of Stop Misdaad by 08600 10111 bel.